นักบิน “เจ้าจำปี” แห่ลาออกวุ่น! โวยผลตอบแทนต่ำ หันซบ “โลว์คอสต์”
นักบิน "เจ้าจำปี" แห่ลาออกวุ่น! โวยผลตอบแทนต่ำ หันซบ "โลว์คอสต์"
14 พ.ย. 2561

ผู้สื่อข่าวรายงานว่า เมื่อวันที่ 13 พ.ย.ที่ผ่านมา มีรายงานข่าวจากบริษัท การบินไทย จำกัด (มหาชน) หรือ THAI ระบุว่า ขณะนี้นักบินของการบินไทยกำลังทยอยลาออกอย่างต่อเนื่อง เนื่องจากมองว่าผลตอบแทน หรือรายได้ของสายการบินไทยต่ำกว่าสายการบินคู่แข่งอื่นๆเป็นอย่างมาก
โดยในปี 2561 คาดว่าจะมีนักบินลาออกประมาณ 50 คน จากปัจจุบันมีนักบินทั้งหมดประมาณ1,200 ราย ขณะที่ในปี 2562 มีนักบินที่วางแผนจะลาออกเพิ่มอีก โดยนักบินส่วนใหญ่ลาออกไปและไปทำงานกับสายการบินคู่แข่ง ซึ่งมีค่าตอบแทนที่สูงกว่า โดยเฉพาะในสายการบินต้นทุนต่ำ (โลว์คอสต์) ที่มีการขยายเส้นทางบินและจัดซื้อเครื่องบินใหม่เป็นจำนวนมาก
ทั้งนี้ที่ผ่านมานักบินของสายการบินไทยทยอยลาออกต่อเนื่องมาตั้งแต่ปี 2553 คิดเป็นการลาออกไปแล้วประมาณประมาณ 400 ราย  โดยช่วงปี 2559-2560 มีนักบินลาออกมากถึง 130 คน เนื่องจากได้รับค่าตอบแทนต่ำ รวมทั้งเงินระบบการจ่ายค่าตอบแทนพิเศษ คือเบี้ยเลี้ยงบินต่างประเทศ และค่าทำงานล่วงเวลา (โอที) ยังไม่เป็นธรรม ทำให้นักบินลาออกก่อนครบสัญญาว่าจ้าง หลายคนยอมให้การบินไทยฟ้องร้องเรียกค่าเสียหาย ซึ่งต้องจ่ายค่าปรับถึงคนละ 5-6 ล้านบาท ขณะที่นักบินประมาณกว่า 100 ราย เลือกใช้วิธีการประนอมหนี้กับการบินไทย
ขณะที่มีรายงานว่า นายสุเมธ ดำรงชัยธรรม กรรมการผู้อำนวยการใหญ่สายการบินไทย รับทราบปัญหาดังกล่าวแล้ว โดยเมื่อต้นเดือน ต.ค.ที่ผ่านมา ได้หารือร่วมกับตัวแทนนักบิน เพื่อหาทางออกและแก้ไขปัญหานี้ โดยเบื้องต้นจะแก้ปัญหาด้วยการปรับระบบการจ่ายเบี้ยเลี้ยงบินต่างประเทศ และค่าโอทีใหม่ทั้งหมด
โดยจะนำระบบการจ่ายเงินแบบใหม่ที่เรียกว่าระบบ pay per box มาใช้ เพื่อให้นักบินได้รับรายได้ที่เป็นธรรม และสอดคล้องกับการปฏิบัติงานจริงมากยิ่งขึ้น ซึ่งเบื้องต้นเห็นตรงกันว่าเป็นระบบที่ดี โดยนายสุเมธได้มอบให้ฝ่ายที่เกี่ยวข้องไปพิจารณาในแง่ของกฎหมายของรัฐวิสาหกิจให้รอบคอบด้วย คาดว่าจะเริ่มบังคับใช้วันที่ 1 ม.ค.62 ซึ่งจะช่วยชะลอการลาออกของนักบินไทยได้
อนึ่งอัตราเงินเดือนนักบินของการบินไทยนั้น อัตราเงินเดือนจะแยกออกจากเบี้ยเลี้ยงและค่าโอที โดยแบ่งเป็น 2 กลุ่ม ได้แก่ 1.กลุ่มผู้ช่วยนักบิน เงินเดือนเริ่มต้นเดือนละ 100,000-150,000 โดยปรับเพิ่มขึ้นตามอายุงาน และ 2.นักบินทั่วไป เงินเดือนเริ่มต้น เดือนละ 250,000-350,000 บาท และบักบินบริหารรายได้จะสูงกว่านี้ ส่วนอัตราเงินเดือนนักบินของสายการบินอื่นจะสูงกว่าการบินไทย เช่น นกแอร์เดือนละ 379,000 บาท,ไทยสมายล์ เดือนละ 400,000 บาท, แอร์เอเชีย เดือนละ 460,000 บาท, ไลออนแอร์ เดือนละ 476,000 บาท และบางกอกแอร์เวย์ส เดือนละ 490,000 บาท